যা হোক, বাংলাদেশের নিকটতম প্রতিবেশী হচ্ছে ভারত। বাংলাদেশের সীমান্তের পঁচানব্বই ভাগ হচ্ছে ভারতের সাথে এবং মাত্র পাঁচ ভাগ হচ্ছে বার্মা বা মিয়ানমারের সাথে। বঙ্গবন্ধুর আমলে ১৯৭২ থেকে ১৯৭৫-এর আগস্ট পর্যন্ত ভারত-বাংলাদেশ সম্পর্ক ছিল অতি উষ্ণ, ভারতের ওপর নির্ভরশীল কিন্তু বঙ্গবন্ধু ব্যক্তিগতভাবেই ভারত ও বাংলাদেশের মধ্যকার ভারসাম্য রক্ষার প্রধান উপাত্ত ছিলেন। মোশতাক, সায়েম ও শহীদ রাষ্ট্রপতি জিয়ার আমলে ১৯৭৬ থেকে ১৯৮১ সালের মে পর্যন্ত ছিল উষ্ণতা বহাল রেখে আনুষ্ঠানিক সম্মানজনক সম্পর্ক সৃষ্টির প্রয়াস। জেনারেল এরশাদের আমলে ১৯৮২ থেকে ১৯৯০ পর্যন্ত সম্পর্ক প্রকাশ্যে ছিল না অতি উষ্ণ না অতি শীতল; অপ্রকাশ্যে ভারতের ওপর ক্ষীণভাবে নির্ভরশীল। খালেদা জিয়ার আমলে ১৯৯১ থেকে ১৯৯৬ পর্যন্ত ছিল ভারতের প্রতি শীতল বন্ধুত্বের সময়। শেখ হাসিনার আমলে ১৯৯৬ থেকে ২০০১ পর্যন্ত ছিল অতীতের উষ্ণ সম্পর্ক পুনরুদ্ধারের কাল। খালেদা জিয়ার দ্বিতীয় আমলে ২০০১ থেকে ২০০৬ ছিল ভারতের প্রতি শীতল বন্ধুত্ব ও ভারতনির্ভরতা কমিয়ে পূর্ব ও দক্ষিণ-পূর্ব এশিয়ার দিকে দৃষ্টি প্রশস্ত করার সময়। ওয়ান-ইলেভেন সৃষ্ট তত্ত্বাবধায়ক সরকারের আমলে ২০০৭ থেকে ২০০৮ ছিল নাতিশীতোষ্ণ কিন্তু অপ্রকাশ্যে ভারতনির্ভর বা প্রকাশ্যেই ভারতের বন্ধু মার্কিন যুক্তরাষ্ট্রনির্ভর। শেখ হাসিনার দ্বিতীয় আমলে ২০০৯ থেকে এ পর্যন্ত পারস্পরিক বন্ধুত্বের সম্পর্ক আগ্রাসী পর্যায়ের অর্থাৎ এগ্রেসিভ ফ্রেন্ডশিপ। এই প্রেক্ষাপটে বাংলাদেশের মুক্তিযুদ্ধে বা বাংলাদেশের স্বাধীনতার পেছনে ভারতের কী স্বার্থ কাজ করে থাকতে পারে সেটা অবশ্যই আলোচনার বিষয়। একান্তভাবে ভারতবিরোধীরা বা মুক্তিযুদ্ধের বিরোধীরা এক রকম দৃষ্টিতে আলোচনা করেন। একান্তভাবে ভারত-অনুসারীরা আরেক রকম দৃষ্টিতে আলোচনা করেন। এই নিবন্ধ শেষ করার আগে শুধু এতটুকুই বলতে চাই যে, বিনা স্বার্থে ভারত বাংলাদেশের মাটিকে তাদের রক্ত দিয়ে সিক্ত করেনি।